**Informatīvais ziņojums**

**“Par LR nacionālo pozīciju Kohēzijas politikai pēc 2020.gada”**

 Nacionālā pozīcija “Par Kohēzijas politiku pēc 2020.gada”, kura tiek virzīta kopā ar šo informatīvo ziņojumu, ir izstrādāta saistībā ar Eiropas Savienības (turpmāk - ES) līmenī notiekošajām neformālajām diskusijām par Kohēzijas politiku pēc 2020. gada. Lai nodrošinātu sistemātisku Latvijas viedokļa aizstāvēšanu, pozīcija par Kohēzijas politiku ir veidota saskaņā ar Ministru kabineta 2016. gada 13. decembrī apstiprināto Latvijas Republikas nacionālo pozīciju Nr.1. “Par Eiropas Savienības daudzgadu finanšu shēmu pēc 2020. gada”. Ņemot vērā, ka šobrīd nav publicēts Eiropas Komisijas priekšlikums ES daudzgadu finanšu shēmai pēc 2020. gada un ar to saistītais priekšlikums ES fondu regulējumam, tad šobrīd Nacionālā pozīcija ir izstrādāta, iekļaujot informāciju un Latvijas nostāju par vispārējiem Kohēzijas politikas darbības principiem.

 Pozīcijā ir izklāstītas aktuālās diskusijas saistībā ar Kohēzijas politiku pēc 2020. gada, aplūkota situācija Latvijā, kā arī izstrādāta Latvijas nostāja atbilstoši diskusiju saturam. Galvenie jautājumi par kuriem ir izstrādātas nostājas ir: 1) Kohēzijas politikas finansējums un loma nākošajā ES daudzgadu finanšu shēmā;  2) Kohēzijas politikas fondu ieviešanas sistēma un tās vienkāršošana; 3) Kohēzijas politikas mērķi un Latvijas vajadzības; 4) ieviešanas mehānismi.

*Galvenās Latvijas nostājas:*

1. *Kohēzijas politikas finansējums un loma nākošajā ES Daudzgadu finanšu shēmā.* Ņemot vērā Kohēzijas politikas pamatmērķi mazināt sociālās un ekonomiskās atšķirības ES reģionu un dalībvalstu starpā, politikas īstenošanai nepieciešams nodrošināt atbilstošu finansējumu. Kohēzijas politikas finansējums ir jāsadala, īpašu uzmanību pievēršot mazāk attīstītajiem ES reģioniem.
2. *Kohēzijas politikas fondu ieviešanas sistēma un tās vienkāršošana*. Latvija kopumā ir apmierināta ar 2014.-2020. gada plānošanas perioda Kohēzijas politikas reformu. Nākamajā plānošanas periodā nepieciešams strādāt pie esošās sistēmas pilnveidošanas, izvairoties no tādām institucionālām pārmaiņām, kas varētu radīt pārrāvumus Kohēzijas politikas programmu ieviešanā.
3. *Kohēzijas politikas mērķi un Latvijas vajadzības:*
	1. Latvija atbalsta Kohēzijas politikas sasaisti ar Eiropas Semestri un ES Padomes valstu specifiskajām rekomendācijām, tajā pašā laikā jāņem vērā daudzgadu plānošanai nepieciešamā stabilitāte, kā arī laika un finansiālās iespējas minēto rekomendāciju īstenošanai.
	2. Kohēzijas politikas investīcijām primāri jābūt vērstām uz tādām jomām, kas nodrošina konverģences mērķu sasniegšanu, veicina ekonomikas transformāciju un konkurētspēju, kā arī ļauj attīstīt specializāciju. Latvijai kā “mazāk attīstītam reģionam” ir būtiski, ka tiek paredzēts pietiekams finansējums tādām prioritātēm kā produktīvas investīcijas uzņēmējdarbībā, energoefektivitātē, pētniecībā un izglītībā, kā arī nodarbinātībā, sociālajā iekļaušanā un veselībā, vienlaikus horizontāli ņemot vērā ES un Latvijas uzņemtās saistības klimata un enerģētikas mērķu sasniegšanā, kā arī nepieciešamību pārejai uz oglekļa mazietilpīgu attīstību.
4. *Ieviešanas mehānismi.* Latvija iebilst pret būtisku finanšu instrumentu palielinājumu, bet atbalsta to izmantošanu jomās, kur tas var veicināt efektīvāku resursu izlietojumu. Vienlaikus būtiski ir nodrošināt līdzsvaru starp dažādiem Eiropas Strukturālo un investīciju fondu ieviešanas mehānismiem, saglabājot nozīmīgus granta elementus ES līdzfinansējumam, kas ir īpaši būtiski mazāk attīstītos reģionos, kur aizvien nepieciešamas nozīmīgas investīcijas sabiedriskajā infrastruktūrā.

Iesniedzējs: Finanšu ministre Dana Reizniece-Ozola

06.04.2017 16:42

454

Jānis Ozols, 67016311

janis.ozols@fm.gov.lv